Baie ateïste glo dat God die God van die gapings is: “Ek kan dit nie verduidelik nie, daarom het God dit gedoen.” As jy in so ‘n God glo, is dit duidelik dat jy ‘n keuse tussen God en die wetenskap moet maak. Hoekom? Weens jou definisie van God. In werklikheid sê jy: soos die wetenskap toeneem, verklein God. Maar ons glo tog nie in so ‘n God nie. God is nie ‘n God van die gapings nie, maar van alles – die stukkies wat ons verstaan en die stukkies wat ons nie verstaan nie. Toe Isaac Newton die wet van swaartekrag ontdek het, het hy nie gesê: “Ek het nou ‘n wet en het God nie meer nodig nie.” Hy skryf sy Pricipia Mathematica waarin hy die hoop uitspreek dat die wet van swaartekrag elke denkende persoon sou aanspoor om in God te glo. Hoe meer hy van die wetenskap verstaan het, hoe meer bewonder hy vir God wat alles so gemaak het.